Ylä-Kaman piiri Kirovin alueen kartalla.
**Ylä-Kaman piiri** (ven. Верхнекамский район, *Verhnekamski raion*) on kunnallinen itsehallintoalue Kirovin alueella Venäjällä. Alueen koillisosassa sijaitsevan piirin pinta-ala on 10 296,93 neliökilometriä. Asukkaita on 34 900 henkeä (vuonna 2010).

Ylä-Kaman piiri on perustettu vuonna 1965. Aikaisemmin sen paikalla oli *Kain piiri*, jonka keskuksena toimi Loinon kylä.

Piiri rajoittuu luoteessa Komin tasavaltaan, koillisessa ja idässä Permin aluepiiriin sekä kaakossa Kirovin alueen Afanasjevon, etelässä Omutinskin, lounaassa Belaja Holunitsan ja lännessä Nagorskin piireihin. Seutu kuuluu taigan keskivyöhykkeeseen. Pinta-alasta 91 % on metsää ja 6 % maatalousmaata. Suurimmat joet ovat Kama ja Vjatka. Hyötykaivannaisia ovat fosforiitti, hiekka, sora, turve ja savi.

Piiriin kuuluu Kirsin kaupunki, Lesnoin, Rudnitšnyin ja Svetlopoljanskin kaupunkimaiset taajamat (kaupunkikunnat) sekä viisi maalaiskuntaa: Kai, Kamski, Loino, Sozimski ja Tšus. Hallinnollinen keskus on Kirs, josta on 201 kilometriä alueen pääkaupunkiin Kiroviin. Asutuskeskuksia on yhteensä 57. Kaupunkiväestön osuus on 72,2 %.

Seudulta on rautatieyhteys Udmurtian Jarin kautta Kiroviin ja Iževskiin. Kirsin ja Belaja Holunitsan välillä on kestopäällystetty maantie.

Tärkein elinkeino on teollisuus. Suurin teollisuuslaitos on Kirsin kaapelitehdas. Svetlopoljanskissa harjoitetaan turpeentuotantoa. Konkurssin tehneen Rudnitšnyin fosforiittikaivoksen toiminnan jatkaminen on suunnitteilla. Sozimskissa sijainnut Kain selluloosatehdas on suljettu lopullisesti. Viime vuosikymmeninä taantuneeseen metsäteollisuuteen on alkanut virrata uusia investointeja.

Maatalous tuottaa vihanneksia ja perunaa sekä maitoa ja lihaa. Kain ja Loinon maatalousyritysten lisäksi maataloutta harjoittaa myös Lesnoissa sijaitseva vankileirihallinto. Noin 90 % tuotannosta saadaan ihmisten yksityispalstoilta.

Vuonna 2008 piirissä toimi 15 lastentarhaa, 15 koulua, lasten luomistyön keskus ja urheilukoulu. Kulttuurilaitoksia ovat piirin vapaa-ajankeskus haaraosastoineen, Lesnoin, Rudnitšnyin ja Svetlopoljanskin kulttuuritalot, kirjastolaitos sekä Kirsin ja Kain museot. Nähtävyyksiin kuuluvat Kirsin ja Gidajevon kylän kirkkorakennukset.

Lähteet
-------

1. 1 2 3 4 5  Pravitelstvo Kirovskoi oblasti: Verhnekamski raion *ako.kirov.ru*.  Arkistoitu 13.3.2007. Viitattu 14.10.2010. (venäjäksi)
2. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2010 g.  2010. Moskva:  Federalnaja služba gosudarstvennoi statistiki (Rosstat).  Arkistoitu 28.8.2009. Viitattu 14.10.2010. (venäjäksi)
3. ↑  Verhnekamski raion: Portret raiona: Istoritšeskaja spravka *municipal.ako.kirov.ru*.  Arkistoitu 28.6.2013. Viitattu 14.10.2010. (venäjäksi)
4. ↑  Verhnekamski raion: Prirodnyje resursy: Zemelnyi fond *municipal.ako.kirov.ru*. Viitattu 14.10.2010. (venäjäksi)[vanhentunut linkki]
5. ↑  Verhnekamski raion: Prirodnyje resursy: Mineralno-syrjevaja baza *municipal.ako.kirov.ru*. Viitattu 14.10.2010. (venäjäksi)[vanhentunut linkki]
6. 1 2  Verhnekamski raion: Portret raiona *municipal.ako.kirov.ru*.  Arkistoitu 28.6.2013. Viitattu 14.10.2010. (venäjäksi)
7. 1 2 3  Verhnekamje: Tsifry, fakty *verhnekamje.ru*. Viitattu 14.10.2010. (venäjäksi)
8. ↑  Verhnekamski raion: Ekonomika: Promyšlennost *municipal.ako.kirov.ru*. Viitattu 14.10.2010. (venäjäksi)[vanhentunut linkki]
9. 1 2  Verhnekamje: Krai skazotšny, potšti netronutyh bogatstv *verhnekamje.ru*. Viitattu 14.10.2010. (venäjäksi)
10. 1 2  Verhnekamski raion: Ekonomika: Selskoje hozjaistvo *municipal.ako.kirov.ru*. Viitattu 14.10.2010. (venäjäksi)[vanhentunut linkki]
11. ↑  Verhnekamski raion: Sotsialnaja sfera: Obrazovanie *municipal.ako.kirov.ru*. Viitattu 14.10.2010. (venäjäksi)[vanhentunut linkki]
12. ↑  Verhnekamski raion: Kultura i sport *municipal.ako.kirov.ru*. Viitattu 14.10.2010. (venäjäksi)[vanhentunut linkki]
13. ↑  Verhnekamski raion: Kultura i sport: Utšreždenija kultury *municipal.ako.kirov.ru*.  Arkistoitu 30.6.2013. Viitattu 14.10.2010. (venäjäksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ylä-Kaman piiri**.
* Ylä-Kaman piirin sivusto (Arkistoitu – Internet Archive) (venäjäksi)
* Ylä-Kaman piirille omistettu sivusto (venäjäksi)